TEKS UCAPAN YBRS. DR FAZIDAH BINTI ABU BAKAR KETUA PENGARAH JABATAN DIGITAL NEGARA SEMPENA PERJUMPAAN KETUA PENGARAH BERSAMA WARGA JABATAN DIGITAL NEGARA (JDN) 11 MAC 2024 DEWAN GUNASAMA MENARA USAHAWAN
Bismillahirrahmanirrahim Terima kasih pengacara majlis Yang Berusaha Puan Nur Hidayah binti Abdullah Pengarah Bahagian Perundingan Digital Yang Berusaha Puan Siti Sapura binti Raffee Yang Berusaha Puan Nik Zalbiha binti Nik Mat Ketua Perunding ICT Sektor Awam Pengarah-Pengarah Bahagian Perunding-Perunding ICT Seterusnya, Yang Berusaha Dr./ Ts/ tuan-tuan dan puan-puan yang saya hormati sekalian. Assalamualaikum warahmatullahi wabarakatuh dan Salam Sejahtera. 1. Alhamdullilah, setinggi-tinggi kesyukuran dirafakkan ke hadrat Allah SWT kerana dengan izin dan limpah rahmatNya dapat kita bersama- sama berhimpun dalam Majlis yang sungguh bermakna pada pagi ini 2. Terima kasih saya ucapkan kepada semua warga Jabatan Digital Negara yang dapat melapangkan masa untuk menghadiri Majlis Perhimpunan Bulanan Jabatan Digital Negara Bil.1/2024 ini. 2
3. Sepertimana semua sedia maklum bahawa rombakan kabinet pada 12 Disember 2023 lalu, Kerajaan telah menubuhkan sebuah kementerian khas iaitu Kementerian Digital untuk memberikan penekanan kepada agenda pendigitalan agar Malaysia dapat bersaing pantas dengan negara-negara lain dalam bidang digital. 4. Dalam melestarikan kerajaan digital mampan sebagai pemangkin masyarakat digital, penjenamaan semula MAMPU kepada Jabatan Digital Negara penting dalam memacu pendigitalan perkhidmatan kerajaan. 5. Sejajar dengan kemunculan teknologi baharu, JDN memainkan peranan sebagai jabatan teknikal ICT dalam pemantapan tatakelola pelaksanaan inisiatif pendigitalan dan adaptasi teknologi digital baharu ke arah penyampaian perkhidmatan yang efisien, cerdas, selamat dan tangkas. Tumpuan akan diberikan kepada usaha peralihan ke arah GovTech di mana pemantapan pendigitalan perkhidmatan kerajaan berpaksikan rakyat dan berpacukan data melalui pendekatan Whole of Government (WoG). Hadirin yang dihormati sekalian, 6. Sebagai penjawat awam, kita sering berdepan dengan pelbagai cabaran dan sentiasa menjadi perhatian masyarakat. YBhg. Dato' Sri Ketua Pengarah Perkhidmatan Awam (KPPA) semasa Majlis Perhimpunan JPA & Amanat Ketua Perkhidmatan Awam Tahun 2024 pada 21 Februari 2024 lalu telah menggariskan sebanyak tujuh (7) cabaran utama perkhidmatan awam iaitu: 3
i. Modal insan kurang kompeten ii. Penarikan & pengekalan bakat terbaik iii. Jurang antara Kementerian & Jabatan iv. Organisasi Tidak Kejat v. Penyampaian Perkhidmatan Konvensional vi. Isu Integriti dan Akauntabiliti vii. Beban Kewangan Kepada Kerajaan 7. YBhg. Tan Sri Dato' Seri Ketua Setiausaha Negara (KSN) semasa menyampaikan amanatnya baru-baru ini telah menyatakan bahawa perkhidmatan awam merupakan benteng Malaysia. Sehubungan itu, kita selaku penjawat awam perlu sentiasa bersikap professional, menyokong dasar-dasar Kerajaan dan melaksanakan strategi yang berkesan bagi memastikan semua program yang dirancang dapat dilaksanakan dengan berjaya. Oleh itu, tiga (3) prinsip berikut perlu diamalkan: i. facilitate - memudahkan urusan stakeholders dan pelanggan; ii. accommodate - menyesuaikan cara kerja selari dengan agenda Kerajaan; dan iii. accelerate - menyegerakan pelaksanaan segala keputusan Kerajaan. 8. Terdapat pelbagai aspirasi yang diketengahkan oleh pengurusan tertinggi perkhidmatan awam boleh dijadikan pegangan semasa kita melaksanakan penyampaian perkhidmatan kepada pelanggan JDN dan seterusnya kepada masyarakat Malaysia keseluruhannya. 4
9. Sebanyak empat (4) aspirasi yang telah diperkenalkan oleh KSN bermula daripada tahun 2020 sehingga kini. i. Konsep "Trust to Serve" atau "Kepercayaan untuk Berkhidmat" diperkenalkan pada tahun 2020 menekankan pentingnya taat setia penjawat awam kepada kerajaan berdasarkan prinsip profesionalisme dan government of the day. ii. Seterusnya, KSN pada tahun 2021 memperkenalkan konsep "F.A.S.T.E.R." iaitu flat, agile, streamlined, techenabled, efficient dan resilient, bertujuan untuk memastikan jentera perkhidmatan awam dapat segera membantu rakyat semasa tempoh pandemik COVID-19. iii. Konsep "S.W.I.F.T." iaitu speed, world class knowledge, inspirational, flexible dan technology-based diketengahkan semasa Majlis Amanat KSN Tahun 2022 bagi menggerakkan jentera organisasi dan penyampaian perkhidmatan awam agar lebih pantas, cekap dan berkesan bagi memacu fasa pemulihan ekonomi negara. iv. Pada tahun 2023, KSN memperkenalkan konsep "The G.R.E.A.T. Civil Service" sebagai etos baharu perkhidmatan awam yang mendokong pelaksanaan "Malaysia MADANI". Konsep "The G.R.E.A.T. Civil Service" yang bermaksud good governance (tadbir urus terbaik), responsible (bertanggungjawab), empathy (ihsan), accountable (kebertanggungjawaban) dan tenacity of purpose (fokus pada 5
matlamat). Konsep ini diperkenalkan bertujuan untuk kembali kepada asas nilai individu dan organisasi itu sendiri. YBrs. Dr., tuan-tuan dan puan-puan sekalian, 10. KPPA dalam ucapannya bersama warga Jabatan Perkhidmatan Awam baru-baru ini telah memperkenalkan konsep "H.E.M.A.T". H.E.M.A.T membawa 2 maksud iaitu sikap penjawat awam dalam membelanjakan dana awam secara berjimat cermat manakala dari segi sifat pula, H.E.M.A.T ialah cara penjawat awam menjalankan tugas dengan pengamatan dan penelitian secara mendalam. 11. Akronim H.E.M.A.T terdiri daripada kompinasi beberapa nilai yang diwakili oleh setiap huruf di dalamnya iaitu H - Hijrah Tatakelola, E - Empati Rakyat, M - Minda Pekin, A - Apresiasi Inovasi dan T - Telus Tadbiran. 12. Konsep ini mengehendaki penjawat awam untuk sentiasa berani berhijrah menerusi kepekaan dengan tuntutan perubahan semasa, menjalankan tugas dengan rapi, cekap dalam pelaksanaan tugas dan mengamalkan komunikasi secara efisien. Hadirin sekalian, 13. Berbalik kepada aspek profesionalisme perkhidmatan awam, bagi memastikan ketelusan dalam tadbir urus dalam tatakelola, banyak sebenarnya yang perlu diberi perhatian oleh kita semua. 6
14. Penjawat awam hendaklah sentiasa menyematkan nilai integriti dalam menjalankan tugas seharian, sentiasa membudayakan amalan semak dan imbang bagi melancarkan pelaksanaan tugas serta bersikap terbuka menerima kritikan untuk memantapkan lagi kualiti perkhidmatan. 15. Manakala dari segi empati pula, penjawat awam semestinya perlu berupaya memahami dan meletakkan diri sendiri di tempat pelanggan atau sebagai penerima perkhidmatan. Dalam hal ini, keperluan rakyat berdasarkan perspektif pendigitalan khidmat kerajaan harus boleh diterjemah kepada penyampaian perkhidmatan yang benar-benar dapat diterima oleh segenap lapisan masyarakat. 16. Untuk itu, saya amat berharap agar Yang Berusaha Dr.,/Ts./ tuan- tuan dan puan-puan menyematkan aspek profesionalisme dalam diri masing-masing semasa memikul tanggung jawab yang telah diamanahkan kepada anda semua. Hadirin sekalian, 17. Bagi menjayakan aspirasi digital negara, sebenarnya telah banyak kejayaan yang dilakar sama ada di peringkat negara mahupun antarabangsa. Apa yang lebih manis lagi apabila kita penjawat awam sendiri yang menjadi tulang belakang dalam menyemarakkan agenda pendigitalan ini. 18. Sebagai contoh pembangunan inisiatif Pangkalan Data Utama ataupun PADU yang dibangunkan dengan menggunakan kepakaran teknikal penjawat awam sendiri. Ini membuktikan kita mempunyai 7
kepakaran yang mantap serta keupayaan untuk turut sama menyumbang kepada kesejahteraan masyarakat dan negara tanpa perlu mengharapkan pihak ketiga. 19. Segala usaha ini tidak akan mampu direalisasikan tanpa adanya sokongan daripada semua pihak terutamanya dari kita selaku penjawat awam. Tidak dinafikan bahawa dalam perjalanan tersebut, banyak tanggungjawab, cabaran dan tekanan yang bakal menanti. Namun saya percaya dengan komunikasi yang baik, kepimpinan yang jitu serta kerjasama yang padu, kita akan berjaya. 20. Apa yang paling penting, kita selaku warga JDN perlu membudayakan semangat kerja berpasukan kerana setiap kejayaan yang telah atau bakal dikecapi adalah hasil kerjasama semua pihak. Marilah kita raikan setiap perbezaan pandangan dengan satu titik pertemuan yang mampu merubah corak perjalanan organisasi untuk mencapai kejayaan yang lebih bermakna. Hadirin yang dihormati sekalian, 21. Seperti yang kita sedia maklum, JDN mempunyai pelbagai perkhidmatan dan produk yang boleh digunakan bagi menambahbaik penyampaian perkhidmatan sektor awam. Sebagai contoh, Portal Data Terbuka Rasmi Malaysia yang telah dilancarkan pada 13 September 2023 yang lalu di PICC oleh Ketua Setiausaha Negara semasa Persidangan Digital Sektor Awam atau ringkasnya PDiSA. Portal ini mengetengahkan elemen-elemen baharu seperti dashboard, open API dan forum komuniti pengguna atau ringkasnya MODCom iaitu Malaysia Open Data Community serta elemen- 8
elemen lain yang ditambah baik fungsinya seperti data catalogue, helpdesk dan showcase. Elemen-elemen ini disediakan khusus bagi memenuhi keperluan dan tuntutan pengguna semasa dan akan datang. 22. Sehubungan itu, suka saya ingin mengambil peluang ini untuk menyeru kepada semua untuk menguar-uarkan produk dan perkhidmatan JDN kepada semua pihak yang berkepentingan supaya ia dapat dimanfaatkan secara maksimum. 23. Selain itu, saya juga ingin menarik perhatian semua warga JDN berhubung platform media sosial JDN. Saya berharap agar semua warga JDN dapat menyokong dan memeriahkan media sosial JDN dengan follow, like dan share atau memberikan komen. 24. Untuk tujuan pengisian kandungan platform media sosial, saya mohon semua pengarah mengemukakan pelaporan penganjuran acara atau majlis melibatkan agensi sektor awam yang bersesuaian yang dihadiri oleh saya atau pengarah sendiri selain KSU, YB Menteri dan YB Timbalan Menteri. Pengisian ini penting selaras dengan peranan JDN sebagai agensi teknikal ICT serta peneraju penyampaian perkhidmatan kerajaan digital. 25. Bagi warga JDN yang mempunyai cadangan penambahbaikan berkenaan platform media sosial JDN, YBrs. Dr., tuan-tuan dan puan-puan dialu-alukan untuk menyalurkan cadangan tersebut kepada pihak BPKK, JDN. 9
Hadirin sekalian, 26. Bulan Ramadhan hampir tiba dan umat Islam akan mula melaksanakan ibadah berpuasa di bulan Ramadhan yang merupakan salah satu rukun Islam. Bulan ini merupakan satu bulan yang istimewa kerana Allah SWT telah memberikan kelebihan yang banyak kepada bulan Ramadhan berbanding bulan-bulan yang lain. 27. Di bulan penuh berkat ini, mari kita tingkatkan keimanan, ketaqwaan, dan kebaikan. Semoga setiap amal ibadah kita menjadi pintu menuju ampunan dan rahmat Allah SWT. 28. Saya akhiri ucapan saya dengan serangkap pantun; Negeri Melayu adat terpandang, Syariat Islam jadi pegangan, Kini Ramadhan mulai menjelang, Salah dan khilaf mohon dimaafkan, 29. Selamat Menyambut Bulan Ramadhan dan Menjalani Ibadah Puasa. 30. Sekian, wabillahi taufik walhidayah wassalamu'alaikum warahmatullahi wabarakatuh. Disediakan oleh: Bahagian Perancangan Dan Komunikasi Korporat Jabatan Digital Negara Mac 2024 10